钦定古今图书集成/明伦汇编/氏族典/第502卷 > 陆丽
## 钦定古今图书集成/明伦汇编/氏族典/第502卷 > 陆丽

按《魏书陆俟传》：“俟子丽，以忠谨入侍左右，举动审慎
而无愆失，赐爵章安子。太武崩，南安王余立，既而为
中常侍宗爱等所杀。丽首建大义，迎高宗立之，封平
原王，迁侍中抚军大将军，领太子太傅。丽好学爱士，
常以讲习为业。其所待者皆笃行之流，士多称之。性
又至孝，遭父忧，毁瘠过礼。和平六年，高宗崩，乙浑擅”
朝政，忌而害之。显祖甚追惜，谥曰简王，陪葬金陵。高
祖追录先朝功臣，以丽配飨庙庭。长子定国，次叡。